Document ID: 32013R0301

REGOLAMENT TAL-KUMMISSJONI (UE) Nru 301/2013
tas-27 ta’ Marzu 2013
li jemenda r-Regolament (KE) Nru 1126/2008 li jadotta ċerti standards internazzjonali tal-kontabbiltà skont ir-Regolament (KE) Nru 1606/2002 tal-Parlament Ewropew u tal-Kunsill rigward Titjib Annwali fl-Istandards Internazzjonali tar-Rapportar Finanzjarju, Ċiklu 2009-2011
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 dwar l-applikazzjoni ta' standards internazzjonali tal-kontabbiltà (1), u b’mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards u interpretazzjonijiet internazzjonali li kienu fis-seħħ fil-15 ta’ Ottubru 2008.
(2)
Fis-17 ta' Mejju 2012, il-Bord tal-Istandards Internazzjonali tal-Kontabbiltà (IASB) ippubblika Titjib Annwali fl-Istandards Internazzjonali tar-Rapportar Finanzjarju, Ċiklu 2009-2011 (it-titjib), fil-qafas tal-proċess ta' titjib regolari tiegħu li għandu l-għan li jirrazzjonalizza u jiċċara l-istandards. L-għan tat-titjib huwa li jiġu indirizzati kwistjonijiet mhux urġenti, iżda neċessarji, diskussi mill-IASB waqt iċ-ċiklu tal-proġett li beda fl-2009 f'oqsma ta' inkonsistenza fl-Istandards Internazzjonali tar-Rapportar Finanzjarju (IFRSs) jew fejn kienet meħtieġa kjarifika tat-test. Tliet elementi ta' titjib, jiġifieri l-emendi għall-Appendiċi D tal-IFRS 1, l-Istandard Internazzjonali tal-Kontabbiltà (IAS) 16, u IAS 34, huma kjarifiki jew korrezzjonijiet tal-istandards rispettivi. It-tliet elementi l-oħra ta' titjib, jiġifieri l-emendi għall-IFRS 1, IAS 1, u IAS 32, jikkonċernaw tibdiliet għar-rekwiżiti eżistenti jew gwida addizzjonali dwar l-implimentazzjoni ta' dawk ir-rekwiżiti.
(3)
Il-konsultazzjoni mal-Grupp Tekniku ta’ Esperti (TEG) tal-Grupp Konsultattiv Ewropew dwar ir-Rapportar Finanzjarju (EFRAG) tikkonferma li t-titjib jissodisfa l-kriterji tekniċi għall-adozzjoni stipulati fl-Artikolu 3(2) tar-Regolament (KE) Nru 1606/2002.
(4)
Ir-Regolament (KE) Nru 1126/2008 għandu għalhekk jiġi emendat skont dan.
(5)
Il-miżuri stipulati f'dan ir-Regolament huma skont l-opinjoni tal-Kumitat Regolatorju tal-Kontabbiltà,
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 1126/2008 huwa emendat kif ġej:
(1)
L-Istandard Internazzjonali tar-Rapportar Finanzjarju (IFRS) 1 Adozzjoni għall-ewwel darba tal-Istandards Internazzjonali tar-Rapportar Finanzjarju huwa emendat kif stipulat fl-Anness ta' dan ir-Regolament;
(2)
L-Istandard Internazzjonali tal-Kontabbiltà (IAS) 1 Preżentazzjoni tar-Rapporti Finanzjarji huwa emendat kif stipulat fl-Anness ta' dan ir-Regolament;
(3)
L-IFRS 1 Adozzjoni għall-ewwel darba tal-Istandards Internazzjonali tar-Rapportar Finanzjarju u l-IAS 34 Rapportar Finanzjarju Interim huma emendati skont l-IAS 1 kif stabbilit fl-Anness ta' dan ir-Regolament.
(4)
L-IAS 16 Proprjetà, Impjant u Tagħmir huwa emendat kif stipulat fl-Anness ta' dan ir-Regolament;
(5)
L-IAS 32 Strumenti Finanzjarji: Preżentazzjoni huwa emendat kif stipulat fl-Anness ta' dan ir-Regolament;
(6)
L-Interpretazzjoni 2 tal-Kumitat tal-Interpretazzjonijiet Internazzjonali tar-Rapportar Finanzjarju (IFRIC) Ishma tal-Membri f'Entitajiet Kooperativi u Strumenti Simili hija emendata skont l-IAS 32 kif stipulat fl-Anness ta' dan ir-Regolament;
(7)
L-IAS 34 Rapportar Finanzjarju Interim huwa emendat kif stipulat fl-Anness ta' dan ir-Regolament.
Artikolu 2
Kull kumpanija għandha tapplika l-emendi msemmija fl-Artikolu 1, sa mhux aktar tard mid-data tal-bidu tal-ewwel sena finanzjarja tagħha li tibda fl-1 ta' Jannar 2013 jew wara.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Marzu 2013.

Labels: 2
7
4
12